Adi Mutu trebuie să mai aștepte. Cine sunt antrenorii favoriți să preia Fiorentina
Vincenzo Italiano nu va mai fi antrenorul trupei "Viola" din vară.
Italiano pleacă de la Fiorentina, după trei sezoane
Vincenzo Italiano (46 de ani) a preluat-o pe Fiorentina în 2021, reușind să ducă echipa până în finalele Coppa Italia (2022-2023) și Conference League (2022-2023).
În acest sezon, "alb-violeții" au ratat Supercoppa Italiana (0-3 cu Napoli, în semifinale), s-au calificat în semifinalele Coppa Italia, unde va înfrunta pe Atalanta (3 și 24 aprilie) și au șanse mari să atingă din nou semifinalele Conference League, urmând să se lupte cu Viktoria Plzen pentru accesul în careul de ași al competiției.
În Serie A, Fiorentina ocupă locul al optulea, cu 43 de puncte acumulate în 28 de meciuri jucate, aflându-se la 11 puncte în spatele Bolognei, echipa aflată pe ultima poziție care califică în Champions League, dar are un meci mai puțin disputat.
Gilardino, Aquilani, Palladino și Farioli, pe lista scurtă a lui Commisso
După decesul neașteptat al directorului general Joe Barone, patronul Rocco Commisso încearcă o reorganizare. Clubul va fi condus de Daniele Prade (director general / actualul director sportiv), ajutat de Nicolas Burdiso (director sportiv / actualul director tehnic), Alessandro Ferrari (manager general / actualul director de comunicare) și Mark Stephan (menține funcția de CEO).
La nivelul băncii tehnice, Italiano poate fi înlocuit de Alberto Gilardino (41 de ani / antrenor la Genoa), Alberto Aquilani (39 de ani / antrenor la Pisa), Raffaele Palladino (39 de ani / antrenor la Monza) sau Francesco Farioli (34 de ani / antrenor la Nice). Primii doi sunt foști jucători importanți ai Fiorentinei.
Mutu visează să o antreneze pe Fiorentina
Gilardino a evoluat în două perioade la trupa din Florența (2008-2012, 2015). Aquilani a jucat trei sezoane pe Stadio Artemio Franchi (2012-2015) și a început cariera de antrenor la Fiorentina (U18, asistent la seniori, Primavera). Românul Adrian Mutu (45 de ani / antrenor la CFR Cluj) mai are de așteptat până să își îndeplinească visul de a antrena Fiorentina, echipă pentru care a bifat 143 de meciuri și 70 de goluri, în perioada 2006-2011.
"Să revin la Fiorentina ca antrenor ar fi un vis. Florența a rămas în inima mea. Când eram mai tânăr, îmi notam toate antrenamentele pe care le făceam acolo. Le-am păstrat și acum îmi sunt de folos. Vorbesc des cu Gilardino. Știe că visul meu este să ajung și eu, într-o bună zi, în Serie A, poate chiar la Fiorentina. Povestim mult despre fotbal. Mi se pare mie că are un stil apropiat de Prandelli, pe care l-am avut antrenor la Florența. Și părul și l-a aranjat ca Prandelli", dezvăluia Adi Mutu.
Foto - Getty Images, Gabriel Chirea
Urmăriți SPORT.RO și pe Google News